(4)

A szöveg a következő Va. fejezettel egészül ki: „Va. FEJEZET AZ ANACREDIT VISSZACSATOLÁSI KERETMECHANIZMUS 16a. cikk Az AnaCredit visszacsatolási keretmechanizmusban való részvétel és a részvétel megszüntetése (1) Az NKB-k önkéntes alapon vehetnek részt az AnaCredit visszacsatolási keretmechanizmusban. A IV. mellékletben felsorolt NKB-k az abban meghatározott időponttól kezdődően válnak ezen iránymutatás alkalmazásában részt vevő NKB-vá. (2) A IV. mellékletben nem felsorolt NKB a Kormányzótanácsnak benyújtott előzetes írásbeli értesítés útján kérheti az AnaCredit visszacsatolási keretmechanizmusban való részvételt, meghatározva azt az időpontot, amelytől kezdődően javasolja részt vevő NKB-vá válását. Az NKB-t a IV. melléklet szerinti listára azon melléklet, és adott esetben a III. melléklet technikai módosításával kell felvenni a 20. cikknek megfelelően. E bekezdés alkalmazásban a technikai módosítás az NKB nevének és részt vevő NKB-vá válása időpontjának IV. mellékletbe való felvételét jelenti, és adott esetben azon III. mellékletbeli adatattribútumok megjelölését az EKB visszacsatolási mechanizmus adatállományában, amelyek tekintetében az NKB nem járul hozzá az érintett adatok 16c. cikk szerinti megosztásához az adatszolgáltatók felé irányuló visszacsatolási mechanizmus biztosítása érdekében. (3) A részt vevő NKB kérheti az adatattribútumok (2) bekezdés második albekezdése szerinti megjelölésének módosítását. A módosítás a III. melléklet technikai módosítását követően lép hatályba a 20. cikknek megfelelően. (4) A részt vevő NKB a Kormányzótanácsnak benyújtott, legkevesebb kilencven napos előzetes írásbeli értesítés útján kérheti az AnaCredit visszacsatolási keretmechanizmusban való részvételének megszüntetését. A megszüntetés a IV. melléklet, és adott esetben a III. melléklet technikai módosítását követően lép hatályba a 20. cikknek megfelelően. A részvétel megszüntetése nem sérti a többi NKB olyan jogainak és kötelezettségeinek fennmaradását, amelyek a megszüntetés hatálybalépésének időpontjában vagy azt megelőzően fennálltak. 16b. cikk Az AnaCredit visszacsatolási keretmechanizmusban való részvételre vonatkozó követelmények Az AnaCredit visszacsatolási keretmechanizmusban a részt vevő NKB-nak: a) hozzá kell járulnia ahhoz, hogy az átvevő NKB-k a visszacsatolási mechanizmus céljára legalább a minimális adatállományt megosszák a rezidens adatszolgáltatóikkal; és b) megállapodásokat kell végrehajtania annak érdekében, hogy a rezidens adatszolgáltatók rendelkezésére bocsátott visszacsatolási mechanizmusban szerepeljenek legalább azok a hitelezési adatok és partner referenciaadatok, amelyek megfelelnek az adósokhoz vagy jövőbeli adósokhoz kapcsolódó bármely instrumentumra vonatkozó minimális adatállomány adatattribútumainak. Az ezen követelményeknek nem megfelelő NKB-k nem vehetnek részt az AnaCredit visszacsatolási keretmechanizmusban. 16c. cikk A változó attribútumoknak megfelelő adatok megosztása (1) A részt vevő NKB belátása szerint dönthet úgy, hogy nem járul hozzá ahhoz, hogy az átvevő NKB-k szerepeltessenek bármilyen változó attribútumot a rezidens adatszolgáltatóikkal a visszacsatolási mechanizmus céljára megosztott adatok között. A részt vevő NKB-k döntései a III. mellékletben szerepelnek. Az átvevő NKB az ilyen változó attribútumokat nem szerepeltetheti a rezidens adatszolgáltatóival a visszacsatolási mechanizmus céljára megosztott adatok között. (2) Ha valamely részt vevő NKB úgy dönt, hogy nem járul hozzá ahhoz, hogy az átvevő NKB-k szerepeltessenek egy vagy több változó attribútumot a rezidens adatszolgáltatóikkal a visszacsatolási mechanizmus céljára megosztott adatok között, akkor a részt vevő NKB nem bocsátja saját adatszolgáltatói rendelkezésére a más részt vevő NKB-k által gyűjtött egyenértékű adatállományt. (3) Az (1) és (2) bekezdésre figyelemmel az átvevő NKB belátása szerint dönthet úgy, hogy szerepeltet vagy nem szerepeltet bármilyen változó attribútumot a rezidens adatszolgáltatóival megosztott adatok között. (4) Amennyiben ezen iránymutatás 6. cikke szerint valamely NKB felelős az adatszolgáltató tagállambeli külföldi fióktelepekre vonatkozó hitelezési adatok és partner referenciaadatok EKB részére történő jelentésért, úgy a visszacsatolási mechanizmus céljára az adatszolgáltató tagállambeli külföldi fióktelepekre vonatkozó változó attribútumoknak megfelelő adatokat a rezidens adatszolgáltató rendelkezésére bocsáthatja az azon tagállam részt vevő NKB-ja, amelyben az adatszolgáltató tagállambeli külföldi fióktelep rezidens, vagy az azon tagállam részt vevő NKB-ja, amelyben az adatszolgáltató tagállambeli külföldi fióktelep vállalatközpontja van. 16d. cikk Adattovábbítás az EKB által (1) 2020. április 1-jétől az EKB továbbítja az EKB visszacsatolási mechanizmus adatállományt a IV. mellékletben felsorolt NKB-k részére az abban megjelölt azon időpontot megelőzően, amikor azok részt vevő NKB-vá válnak. Az NKB-k addig nem jogosultak az EKB-tól kapott adatok visszacsatolási mechanizmus céljára való, a 16e. cikknek megfelelő felhasználására, amíg a IV. mellékletben meghatározott időpontban részt vevő NKB-vá nem válnak. Az NKB-k az EKB-tól kapott adatokat csak a 16b. cikk b) pontjában említett megállapodások tesztelése céljára használhatják a megállapodások azon időpontot megelőző végrehajtása előtt, amikor részt vevő NKB-vá válnak, valamint a 16e. cikk (9) bekezdésének megfelelően. (2) Az EKB az aranypéldány létrehozatalát követően haladéktalanul, rendszeres adatátvitel útján EKB visszacsatolási mechanizmus adatállományt továbbít minden átvevő NKB részére. (3) Valamennyi rendszeres adatátvitel útján továbbított EKB visszacsatolási mechanizmus adatállomány csak olyan instrumentumokra vonatkozhat, amelyeknél legalább egy adós jogi személy vagy jogi személy része és megfelel az alábbi feltételek egyikének: a) az adós az átvevő NKB tagállamában rezidens, és a rá vonatkozó hitelezési adatokat legalább egy másik részt vevő NKB jelenti az EKB részére; b) az adós nem az átvevő NKB tagállamában rezidens, és a rá vonatkozó hitelezési adatokat az átvevő NKB és legalább egy másik részt vevő NKB jelenti az EKB részére; c) az adós valamely adatszolgáltató tagállambeli külföldi fióktelep által biztosított vagy tartott instrumentum részese, ahol az adatszolgáltató tagállambeli külföldi fióktelep vagy az adatszolgáltató tagállambeli külföldi fióktelep vállalatközpontja az átvevő NKB tagállamában rezidens, és az arra vonatkozó hitelezési adatokat és partner referenciaadatokat a 6. cikk szerint az adatszolgáltató tagállambeli külföldi fióktelepre vonatkozó hitelezési adatok és partner referenciaadatok EKB részére történő jelentésért felelős másik NKB jelenti az EKB részére. (4) Az EKB továbbítja az átvevő NKB-k részére az (EU) 2016/867 (EKB/2016/13) rendelet V. mellékletének 4. pontjában említett revíziós irányelvekkel összhangban a rendszeres továbbításokban korábban feltüntetett információval kapcsolatban beérkezett revíziókat. (5) A részt vevő NKB eseti kérelmet küldhet az EKB részére olyan jövőbeli adós tekintetében, amely instrumentumot kérelmezett a kérelmező részt vevő NKB tagállamában rezidens valamely adatszolgáltatónál, vagy bármely megfigyelt szervezete tekintetében. (6) Az EKB az eseti kérelemre válaszolva továbbítja az érintett jövőbeli adósra vonatkozó EKB visszacsatolási mechanizmus adatállományt a kérelmező részt vevő NKB részére, feltéve, hogy az eseti kérelem olyan jövőbeli adósra vonatkozik, amelynek adatait jelentették az EKB részére. (7) Az EKB az eseti kérelem beérkezésének napját követő munkanap végéig válaszol az eseti kérelemre. (8) Az EKB biztosítja, hogy az e cikknek megfelelően továbbított információ azonos az NKB-k által az EKB részére továbbítottal, és hogy az egyes átvevő NKB-k részére továbbított információ csak a (3) vagy (5) bekezdésben meghatározott adósokhoz vagy jövőbeli adósokhoz kapcsolódó instrumentumokra vonatkozik. 16e. cikk Az átvevő NKB-k által az adatszolgáltatókkal megosztott adatok és az alkalmazandó korlátozások (1) Az átvevő NKB a 16d. cikkel összhangban az EKB-tól kapott adatokat e cikk rendelkezéseinek megfelelően jogosult felhasználni visszacsatolási mechanizmus céljára. (2) Az (1) bekezdés szerinti visszacsatolási mechanizmust az átvevő NKB hozhatja létre a rezidens adatszolgáltatókkal, ideértve az (EU) 2016/867 rendelet (EKB/2016/13) 16. cikkének (1) bekezdésével összhangban eltéréssel rendelkező kis adatszolgáltatókat is, valamint azokat az adatszolgáltatókat, amelyek csökkentett adatszolgáltatási gyakorisággal jelentenek adatokat az (EU) 2016/867 rendelet (EKB/2016/13) 16. cikkének (2) bekezdésével összhangban. (3) A visszacsatolási mechanizmusokban használt adatoknak tartalmazniuk kell legalább a minimális adatállományt. A visszacsatolási mechanizmusokban használt adatok továbbá tartalmazhatják a változó attribútumoknak megfelelő adatokat, feltéve, hogy az átvevő NKB kizárja a más részt vevő NKB-tól gyűjtött adatokat, ha e részt vevő NKB nem járult hozzá az ilyen adatok 16c. cikk szerinti megosztásához. (4) Az átvevő NKB nem bocsáthatja az adatszolgáltató rendelkezésére azokat a hitelezési adatokat vagy partner referenciaadatokat, amelyek nem tartoznak a kapott EKB visszacsatolási mechanizmus adatállományba. Az átvevő NKB nem osztja meg a műveleti attribútumokat a rezidens adatszolgáltatóival. (5) A részt vevő NKB instrumentum szinten, visszacsatolási mechanizmus céljára nem használhatóként azonosíthat bizonyos információkat korlátozott ideig, a nemzeti jogszabályokban szereplő korlátok vagy az információ minősége miatt. Az EKB által az átvevő NKB részére továbbított adatoknak tartalmazniuk kell az ilyen azonosítást. Az átvevő NKB nem tünteti fel az azonosított információt a rezidens adatszolgáltatóival létesített visszacsatolási mechanizmusokban. (6) Az AnaCredit visszacsatolási keretmechanizmusban nem részt vevő NKB-k által gyűjtött adatokat a részt vevő NKB-k nem használhatják visszacsatolási mechanizmus létrehozásához vagy fenntartásához, kivéve az (EU) 2016/867 rendelet (EKB/2016/13) 11. cikkének (5) bekezdésének megfelelően, ha feltételezett, hogy az ilyen célú hozzáférést nem tagadta meg nem részt vevő NKB a 6. cikk (5) bekezdése szerint, vagy ha az adat az adatszolgáltató tagállamban létrehozott adatszolgáltató gazdasági egységére vonatkozik, amely mindig felhasználható az adatszolgáltató és az érintett NKB közötti visszacsatolási mechanizmus céljára attól függetlenül, hogy a gazdasági egység hol rezidens. (7) Az átvevő NKB az EKB-tól kapott adatokat e cikknek megfelelően megoszthatja a rezidens adatszolgáltatóival; az adatokat rendelkezésre bocsáthatja az EKB-tól származó adattovábbítás részletességének szintje szerint vagy összevontabb szinten. (8) A visszacsatolási mechanizmusok adatszolgáltatóknak való rendelkezésre bocsátása során az átvevő NKB biztosítja, hogy nem azonosíthatóak azok a megfigyelt szervezetek, adatszolgáltatók, hitelezők, kezelők és értékpapírosítást kezdeményezők, amelyekre vonatkozóan az EKB információt továbbított az átvevő NKB részére. (9) Az átvevő NKB-k az EKB-tól kapott információt az adatok bizalmasságára vonatkozó nemzeti jogi kerettel és a 2533/98/EK rendelet 8–8c. cikkével összhangban kezelik. (10) Az átvevő NKB tájékoztatja a rezidens adatszolgáltatói kört arról, hogy az (EU) 2016/867 rendelet (EKB/2016/13) 11. cikkével összhangban: a) az adatszolgáltatók a visszacsatolási mechanizmuson keresztül kapott és más részt vevő NKB-k által gyűjtött hitelezési adatok és partner referenciaadatok részhalmazát kizárólag a hitelkockázatok kezelése és a fennálló vagy jövőbeli instrumentumok tekintetében rendelkezésükre álló hitelezési információk minőségének javítása céljára használhatják fel; b) az adatszolgáltatóknak tilos megosztani az a) pontban szereplő adat-részhalmazt más felekkel vagy kereskedelmi szolgáltatókkal, kivéve, amikor az (EU) 2016/867 rendelet (EKB/2016/13) 11. cikkével összhangban megengedett az adatok szolgáltatókkal való megosztása; c) az NKB-k arra vonatkozó mérlegelési jogának sérelme nélkül, hogy az adatszolgáltatók részére visszacsatolási mechanizmuson keresztül hozzáférést biztosítsanak meghatározott hitelezési adatokhoz, az ilyen hozzáférés ideiglenesen megtagadható, ha az adatszolgáltató nem tett eleget az (EU) 2016/867 rendelet (EKB/2016/13) alapján fennálló saját statisztikai adatszolgáltatási kötelezettségeinek, különösen az adatminőség és az adatok pontossága tekintetében, valamint azokban az esetekben, ha az adatszolgáltató nem tett eleget az a) vagy b) pontban meghatározott kötelezettségeinek. Ilyen esetekben az átvevő NKB-nak tájékoztatnia kell az adatszolgáltatót arról, hogy a visszacsatolási mechanizmushoz való hozzáférése szünetel; és d) az adatszolgáltatóknak a legjobb gyakorlatokkal és az alkalmazandó nemzeti és uniós joggal összhangban meg kell őrizniük az a) pontban szereplő adat-részhalmaz titkosságát. 16f. cikk A részt vevő NKB-k felelőssége az adatokhoz való hozzáférés biztosításáért (1) Az átvevő NKB kizárólagos felelőssége a visszacsatolási mechanizmusok vagy a központi hitelnyilvántartásoktól az adatszolgáltatók felé irányuló más információs szolgáltatások kialakítása, ideértve az adatokhoz való hozzáférés adatszolgáltatóknak való biztosítására és az arra vonatkozó eljárást, hogy az adatszolgáltatók megfeleljenek a 16e. cikk szerinti követelményeknek. (2) Amikor azon jogalanyok vagy jogalanyok részei, amelyekre vonatkozóan hitelezési adatokat szolgáltatnak, jogosultak az ilyen adatokhoz való hozzáférésre vagy kérhetik az ilyen adatok kijavítását és/vagy törlését, ideértve azt is, amikor az ilyen adatokat visszacsatolási mechanizmus vagy az érintett központi hitelnyilvántartásoktól az adatszolgáltatók felé irányuló más információs szolgáltatás céljára bocsátják adatszolgáltatók rendelkezésére, az érintett NKB végrehajtja az ahhoz szükséges eljárásokat, hogy a) hozzáférést biztosítson az adatokhoz, b) előírja, hogy az adatszolgáltatók javítsák ki a helytelen adatokat, és c) kommunikáljon azokkal az adatszolgáltatókkal, amelyekkel az információt megosztják. (3) A visszacsatolási mechanizmusban szereplő és a valamely másik NKB adattovábbításából származtatott információra vonatkozó kérelem esetén a kérelmet átvevő NKB egyeztet az adatokat az EKB részére továbbító NKB-val, és együttműködik az információ helyességének kivizsgálásában, valamint az adós kérelmére adandó válasz elkészítésében.”